b'\n_START_ARTICLE_\n\xc4\x8cezhorizontski radar\n_START_PARAGRAPH_\n\xc4\x8cezhorizontski radar, (ang. Over-the-horizon radar Backscatter - OTH-B, kdaj tudi Beyond The Horizon - BTH) je vrsta radarja, ki lahko zazna tar\xc4\x8de na zelo velikih razdaljah (nekaj tiso\xc4\x8d kilometrov), tudi \xc4\x8de se nahajajo pod horizontom. V 1950ih in 1960ih so postavili ve\xc4\x8d takih sistemov za zgodnje opozarjanje, ki pa so jih ve\xc4\x8dinoma zamenjali lete\xc4\x8di radarji. V zadnjem \xc4\x8dasu se je pojavilo ponovno zanimanje, ker so cenej\xc5\xa1i kot letala in ni ve\xc4\x8d potrebe po zelo natan\xc4\x8dnem sledenju, zaradi konca Hladne vojne._NEWLINE_Radijski valovi po navadi potujejo v ravnih linijah. To omejuje doseg radarjev zaradi okrogle oblike Zemlje, ne da se namre\xc4\x8d zaznati tar\xc4\x8d pod horizontom. Npr. radar na vi\xc5\xa1ini 10 metrov ima doseg 13 kilometrov, \xc4\x8de upo\xc5\xa1tevamo atmosfersko refrakcijo. \xc4\x8ce je tar\xc4\x8da na ve\xc4\x8dji vi\xc5\xa1ini se pove\xc4\x8da doseg, npr. tar\xc4\x8da na vi\xc5\xa1ini 10 metrov se da zaznati 26 km z istim radarjem. V realnem svetu ni prakti\xc4\x8dno izdelati radarja, ka zaznava tar\xc4\x8de v ravni liniji (Line-of-Sight) ve\xc4\x8d kot nekaj sto kilometrov._NEWLINE_\xc4\x8cezhorizontski radarji uporabljajo razli\xc4\x8dne tehnologije za zaznavanje \xc4\x8dez horizont. Najbolj pogosto se uporablja ionosfersko reflekcijo. Pod dolo\xc4\x8denimi pogoji v atmosferi se bodo radijski valovi usmerjeni v ionosfero odbili nazaj na tla. Tako se del signala odbije od ionosfere do tar\xc4\x8de, potem se del tistega signala odbije od tar\xc4\x8de nazaj v ionosfero, kjer se \xc5\xa1e enkrat odbije in dose\xc5\xbee radar - skupno trije odboji. Za odboj od ionosfere se uporablja samo dolo\xc4\x8dene frekvence in sicer v obmo\xc4\x8dju 3 \xe2\x80\x93 30 MHz (HF - High Frequency). Ker se lastnosti ionosfere s \xc4\x8dasom spreminjajo, s tem pa tudi njene odbojne lastnosti je potreben stalen nadzor teh lastnosti, da se frekvenca oddajnika lahko sproti popravlja._NEWLINE_Ker se signal trikrat odbije in tudi zaradi velikih razdalj, je signal na sprejemniku izjemno majhen. Zaradi tega niso bili prakti\xc4\x8dni do 1960ih, ko so se pojavili oja\xc4\x8devalniki z nizkim \xc5\xa1umom. Zaradi upadanja mo\xc4\x8di radijskih valov s kvadratom razdalje in drugih izgub, nastalih ob vsakem odboju je sprejeti signal izredno \xc5\xa1ibek, kar zahteva uporabo elektronskih komponent z nizkim \xc5\xa1umom, ravno tako pa precej veliko oddajno mo\xc4\x8d, ki po navadi dosega 1 MW. Potrebno je tudi razlikovati med signali, ki se odbijejo od tar\xc4\x8de in tistim, ki se odbije tal ali morja. Najla\xc5\xbeje se to dose\xc5\xbee z uporabo Dopplerjevega pojava._NEWLINE_Zaradi uporabe sorazmerno nizkih frekvenc je resolucija radarja OTH-B nizka, zaradi \xc4\x8desar je ta vrsta radarja uporabna samo za zgodnje opozarjanje, ne pa tudi za podrobno zaznavanje posameznih objektov. Resolucijo se da nekoliko izbolj\xc5\xa1ati z uporabo koncentriranega snopa radijskih valov, vendar to zaradi nizkih frekvenc zahteva izredno veliko anteno, ki dosega \xc5\xa1irine ve\xc4\x8d 100 metrov ali celo preko kilometra.'